CELEX: 32019D1203
Language: hr
Date: 2019-07-12 00:00:00
Title: Provedbena odluka Komisije (EU) 2019/1203 оd 12. srpnja 2019. kojom se utvrđuje da privremena obustava povlaštenih carina nije primjerena za uvoz banana podrijetlom iz Gvatemale

15.7.2019   
               
               
                  HR
               
               
                  Službeni list Europske unije
               
               
                  L 189/73
               
            
         PROVEDBENA ODLUKA KOMISIJE (EU) 2019/1203
         оd 12. srpnja 2019.
         kojom se utvrđuje da privremena obustava povlaštenih carina nije primjerena za uvoz banana podrijetlom iz Gvatemale
         EUROPSKA KOMISIJA,
         uzimajući u obzir Ugovor o Europskoj uniji i Ugovor o funkcioniranju Europske unije,
         uzimajući u obzir Uredbu (EU) br. 20/2013 Europskog parlamenta i Vijeća od 15. siječnja 2013. o primjeni bilateralne zaštitne klauzule i mehanizma stabilizacije za banane iz Sporazuma o pridruživanju između Europske unije i njezinih država članica, s jedne strane, i Središnje Amerike, s druge strane (1), a posebno njezin članak 15. stavak 2.,
         budući da:
         
                     (1)
                  
                  
                     Mehanizam stabilizacije za banane uveden je Sporazumom o pridruživanju između Europske unije i njezinih država članica, s jedne strane, i Srednje Amerike, s druge strane (2) („Sporazum”), koji se na zemlje Srednje Amerike privremeno počeo primjenjivati tijekom 2013., a na samu Gvatemalu 1. kolovoza 2013.
                  
               
                     (2)
                  
                  
                     Prema mehanizmu stabilizacije za banane, koji se provodi Uredbom (EU) br. 20/2013, ako jedna od predmetnih zemalja ispuni utvrđeni granični obujam za uvoz svježih banana (tarifni broj 0803 90 10 kombinirane nomenklature Europske unije od 1. siječnja 2012.), Komisija donosi provedbeni akt kojim privremeno obustavlja povlaštene carine koje se primjenjuju na uvoz svježih banana iz te zemlje ili utvrđuje da takva obustava nije primjerena.
                  
               
                     (3)
                  
                  
                     Uvoz u Uniju svježih banana podrijetlom iz Gvatemale 13. svibnja 2019. dosegnuo je 78 133 tone i premašio utvrđeni granični obujam uvoza od 72 500 tona iz Priloga Uredbi (EU) br. 20/2013.
                  
               
                     (4)
                  
                  
                     U skladu s člankom 15. stavkom 3. Uredbe (EU) br. 20/2013 Komisija je razmotrila učinak predmetnog uvoza na stanje tržišta Unije za banane kako bi odlučila treba li se povlaštena carina obustaviti. Komisija je u tu svrhu ispitala učinak predmetnog uvoza na razinu cijena u Uniji, razvoj uvoza iz drugih izvora te ukupnu stabilnost tržišta Unije za svježe banane.
                  
               
                     (5)
                  
                  
                     U trenutku kad je premašen utvrđeni granični obujam uvoza za 2019., uvoz svježih banana iz Gvatemale činio je 4,5 % uvoza u Uniju svježih banana na koje se primjenjuje mehanizam stabilizacije za banane.
                  
               
                     (6)
                  
                  
                     Istodobno, uvoz iz velikih zemalja izvoznica s kojima je Unija također sklopila sporazum o slobodnoj trgovini, prije svega Kolumbije, Ekvadora i Kostarike, iznosio je 26 %, 30 %, odnosno 27 % njihova utvrđenog graničnog obujma uvoza. Dosad je posebno uvoz iz Kostarike bio manji nego prethodnih godina. „Neiskorištene” količine u okviru mehanizma stabilizacije (približno 4,5 milijuna tona) znatno su više od ukupnog uvoza iz Gvatemale (78 133 tona).
                  
               
                     (7)
                  
                  
                     Uvozna cijena svježih banana iz Gvatemale tijekom prvog tromjesečja 2019. u prosjeku je iznosila 630 EUR/tona, što je za 3,4 % manje od prosječne cijene ostalog uvoza svježih banana u Uniju, koja je u istom razdoblju iznosila 652 EUR/tona. U prvom tromjesečju 2018. prosječna uvozna cijena banana iz Gvatemale bila je za 21,7 % niža od ostalih cijena.
                  
               
                     (8)
                  
                  
                     U tom kontekstu, čak i ako je prosječna veleprodajna cijena banana podrijetlom iz bilo koje zemlje u prvom tromjesečju 2019. bila za 7,6 % niža od odgovarajuće cijene u prvom tromjesečju 2018., odnosno 970 EUR/tona u prvom tromjesečju 2019. u usporedbi s 1 050 EUR/tona u prvom tromjesečju 2018., prosječna veleprodajna cijena banana proizvedenih u Uniji u prvom tromjesečju 2019. bila je za 9,4 % viša nego u prvom tromjesečju 2018., odnosno 1 111 EUR/tona u prvom slučaju u usporedbi s 1 007 EUR/tona u drugom slučaju.
                  
               
                     (9)
                  
                  
                     Budući da je uvoz banana iz Gvatemale malen, nije utjecao na cijenu banana na tržištu Unije. Stoga nema naznaka da se uvozom svježih banana iz Gvatemale iznad utvrđenoga godišnjega graničnog obujma uvoza narušila stabilnost tržišta Unije ni da je to prekoračenje imalo znatan utjecaj na položaj proizvođača u Uniji.
                  
               
                     (10)
                  
                  
                     Nadalje, u travnju 2019. nije bilo naznaka ozbiljnog narušavanja tržišta Unije ili mogućeg ozbiljnog narušavanja gospodarskog stanja u najudaljenijim regijama Unije.
                  
               
                     (11)
                  
                  
                     Obustava povlaštenih carina na uvoz banana podrijetlom iz Gvatemale u ovoj se fazi stoga ne čini primjerenom.
                  
               
                     (12)
                  
                  
                     Treba podsjetiti na to da je u 2018. uvoz iz Gvatemale premašio utvrđeni godišnji granični obujam uvoza 10. rujna te da je do kraja te godine dosegnuo razinu od 150 000 tona. Međutim, Komisija je u svojoj naknadnoj analizi zaključila da ni taj uvoz ni drugi uvoz iz zemalja na koje se primjenjuje mehanizam stabilizacije nisu uzrokovali poremećaje na tržištu Unije.
                  
               
                     (13)
                  
                  
                     Budući da je godišnji granični obujam premašen već u svibnju 2019. i iako je ukupan uvoz iz Gvatemale na tržište Unije nizak, Komisija će nastaviti pratiti stanje u tom pogledu i, ako bude potrebno, kasnije može donijeti mjere.
                  
               
                     (14)
                  
                  
                     U skladu s člankom 14. stavkom 4. Uredbe (EU) br. 20/2013 ova bi Odluka trebala hitno stupiti na snagu,
                  
               DONIJELA JE OVU ODLUKU:
         
            Članak 1.
            Privremena obustava povlaštene carine na uvoz svježih banana razvrstanih u tarifni broj 0803 90 10 kombinirane nomenklature Europske unije i podrijetlom iz Gvatemale nije primjerena.
         
         
            Članak 2.
            Ova Odluka stupa na snagu na dan objave u Službenom listu Europske unije.
         
         
            Sastavljeno u Bruxellesu 12. srpnja 2019.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 17, 19.1.2013., str. 13.
         
         
            (2)  Sporazum o pridruživanju između Europske unije i njezinih država članica, s jedne strane, i Srednje Amerike, s druge strane (SL L 346, 15.12.2012., str. 3.).